Nordtømme vil tvinge Ndure til å delta i «Skal vi danse»
Tidligere «Skal vi danse»-deltager Rachel Nordtømme er selvskreven gjest i Nydalens dansestudio når kjæresten André Villa svinger seg på parketten. Med seg har hun tatt med det norske OL-håpet Jaysuma «Jays» Saidy Ndure. Sistnevnte er en gambisk-norsk fiidrettsutøver, som ble første nordmann som løp 100 meter på under 10 sekunder under et stevne i Lausanne 2011. Nå har den populære sportsutøveren tatt en pause fra idretten, og i kveld tok han turen til «Skal vi danse»-studioet i Oslo sammen med venninnen Nordtømme. Dette er første gangen han ser showet live, og sprinteren er imponert over kjendisenes innsats.- Du skal være med på dette engang. Hvis du ikke gjør det, kommer jeg til å tvinge deg til å bli med, sier Nordtømme, og legger til at Ndure danser bra. Ndure innrømmer at han synes det ser gøy ut, men forteller at han ikke er så flink til danse som Nordtømme skal ha det til. Sprinteren er imidlertid ikke helt fremmed for tanken. - Jeg blir ikke med neste sesong, men kanskje etter karrieren og OL i Rio i 2016, sier han. - Vi kommer til å se Jays på parketten om jeg får et ord med i laget, sier Nordtømme.Den tidligere «Skal vi danse»-deltageren, som røk ut i første runde i 2011, er veldig fornøyd med Villas innsats så langt i programmet. Hun mener dagens dans er det beste han har gjort. - Det var mye show i dag, og han ga alt. Det syntes godt at han koste seg - folket i salen var i ekstase. Jeg er stolt av ham, sier hun. Selv om hun synes dommerne var strenge mot ham, tror Nordtømme at Villa slipper å danse duell. Ndure er enig: - De danset bedre enn de fikk betalt i poeng. - Hvordan kommer du til å takle en latinsk aften i fremtiden? - Jeg er ikke så flink til akkurat det - der er nok Villa best!
Rachel Nordtømme (25) vil se sprinteren Jaysuma Saidy Ndure (30) på parketten etter OL i Rio.